København kåret til bedste destination i Østersøen - Transporttidende
København kåret til bedste destination i Østersøen
Copenhagen Malmö Port (CMP) løb med sejren i kategorien Best Baltic Port foran St. Petersborg og Helsinki, da vinderne af Bon Voyage Awards 2014 i går blev offentliggjort.
Det internationale Bon Voyage Magazine, er en online portal for krydstogtgæster og står bag uddelingen af krydstogtpriser i fire hovedkategorier. Prisen som Best Baltic Port hører under kategorien ”Destinationer”. I samme kategori vandt blandt andre Shanghai og Venedig som bedste destination i henholdsvis Asien og det østlige Middelhav.
Juryens bedømmelse af København lægger vægt på byens rekreative havneområder, der blandt andet omgiver Langelinie og Nyhavn. Et godt mix af butikker, boliger og attraktioner byder krydstogtgæsterne velkommen og giver mulighed for at opleve den gode stemning til lyden af bølgerne mod kajen.
-Det er glædeligt at vi har vundet endnu en pris. Det bekræfter at vi ligger i førerposition i Østersøen, men det har selvfølgelig kun kunne lade sig gøre med hjælp fra vores gode samarbejdspartnere, siger Arnt Møller Pedersen, krydstogtchef i Copenhagen Malmö Port.